Д О К Л А Д

за извършена комплексна проверка на обект Производствена база (абразиви и инструменти) гр. Берковица с оператор „Примекс инженеринг” ЕООД на основание Заповед № РД-050/28.03.2014 г. на Директора на РИОСВ – Монтана.
Извършената комплексна проверка на 02.04.2014 г. е с цел установяване съответствието на производствената дейност на дружеството с нормативните изисквания по опазване на околната среда и в изпълнение на плана за контролната дейност през 2014 г.


Основната дейност на фирмата е производство на абразивни инструменти.


На обекта се образуват и предварително се съхраняват производствени  и отпадъци от опаковки, като за образуваните и предадени количества отпадъци се води необходимата отчетност в заверена от РИОСВ- Монтана отчетна книга. Годишният отчет за образуваните отпадъци през 2013 г. е представен в ИАОС – София. Дружеството, като лице пускащо на пазара  продукти след употребата на които се образуват масово разпространени отпадъци в изпълнение на задълженията си по чл. 14, ал. 2, т. 2 от Закона за управление на отпадъците (ЗУО), участва в колективна система въз основа на договор с организация по оползотворяване - „Екобулпак” АД, гр. София, удостоверение № 3778/01.01.2014 г. Води се изискващата се отчетна документация в съответствие с Наредбата за определяне на реда и размера на продуктова такса за продуктите, след употребата на които се образуват масово разпространени отпадъци.


При производствената си дейност дружеството се явява потребител на химични вещества и смеси, като за всички вещества при проверката са представени информационни листи за безопасност (ИЛБ), изготвени в съответствие с Дял ІІ на Регламент ЕО № 1907/2006 г. ( REACH). Веществата се съхраняват в склад и хладилно – помещение в оригинални фабрични опаковки. Дадено е предписание за изготвяне на оценка на безопасност на съхранение на химични вещества и смеси по чл. 4 и чл. 9 от Наредбата за реда и начина на съхраняване на опасни химични вещества и смеси (ДВ бр. 43 от 7.06.2011 г.).
